1.Úvod

1.1.Súvislosti

Štatistika o voľných pracovných miestach uvádza počet voľných pracovných miest v určitom čase. Zodpovedá tej časti dopytu po pracovnej sile, ktorá nie je pokrytá ponukou pracovnej sily, a preto poskytuje kľúčové údaje o veľkosti a štruktúre nesúladu medzi ponukou a dopytom na trhu práce.

Nariadením Európskeho parlamentu a Rady (ES) č. 453/2008 z 23. apríla 2008 o štvrťročnej štatistike o voľných pracovných miestach v Spoločenstve (ďalej len „nariadenie o štatistike o voľných pracovných miestach“) sa vytvára rámec na tvorbu a hodnotenie štvrťročnej štatistiky o voľných pracovných miestach.

V článku 10 nariadenia o štatistike o voľných pracovných miestach sa od Komisie žiada, aby do 24. júna 2010 a potom každé tri roky predkladala Európskemu parlamentu a Rade správu o vykonávaní nariadenia. Účelom tejto správy je posúdiť kvalitu a) štatistiky poskytnutej členskými štátmi a b) európskych agregátov a stanoviť oblasti, v ktorých by sa dalo dosiahnuť zlepšenie.

Ide o štvrtú správu Komisie Európskemu parlamentu a Rade. Vychádza zo skúsenosti s poskytovaním údajov v štvrťročných intervaloch a z dokumentov, ktoré poskytli členské štáty vo svojich ročných správach o kvalite. Keďže v predchádzajúcich správach sa analyzovali spätné časové rady, v tejto správe sa kladie dôraz na kvalitu štatistiky o voľných pracovných miestach prijatej od podania týchto správ. Skúma sa v nej štatistika o voľných pracovných miestach, ktorá bola Komisii zaslaná za referenčné štvrťroky od prvého štvrťroka 2016 (2016Q1) po štvrtý štvrťrok 2018 (2018Q4).

V oddiele 2 sa uvádza pokrok dosiahnutý pri vykonávaní nariadenia o štatistike o voľných pracovných miestach dosiahnutý za posledné tri roky, zatiaľ čo v oddiele 3 sa hodnotí kvalita štatistiky o voľných pracovných miestach. V oddiele 4 sa vyvodzujú závery a navrhujú spôsoby, ako sa v budúcnosti môžu ešte lepšie spĺňať očakávania používateľov.

1.2.Právny rámec

V záujme doplnenia všeobecného rámca zriadeného nariadením o štatistike o voľných pracovných miestach Komisia prijala dve vykonávajúce nariadenia, a to:

– nariadenie Komisie (ES) č. 1062/2008, v ktorom sa vymedzujú postupy sezónneho očisťovania, ktoré sa majú uplatňovať od prvého štvrťroka 2014, štruktúra a obsah ročných správ o kvalite, ktoré majú členské štáty predkladať Komisii, a dátumy, ku ktorým sa tieto správy majú zasielať,

– nariadenie Komisie (ES) č. 19/2009, v ktorom sa vymedzuje pojem „voľné pracovné miesto“, stanovujú sa lehoty na odoslanie údajov a obdobia, na ktoré sa má vzťahovať prvý súbor dodaných údajov. V prílohe k tomuto právnemu aktu sa uvádzajú členské štáty, v ktorých prebiehajú realizačné štúdie, a oblasti, ktorých sa tieto štúdie týkajú.

Podľa vyššie uvedených právnych predpisov musia všetky členské štáty zasielať časové rady počtu voľných pracovných miest a počtu obsadených pracovných miest od prvého štvrťroku 2010. Majú to urobiť najneskôr do 70 dní od skončenia príslušného štvrťroka (T+70). Okrem toho členské štáty, v ktorých celkový počet zamestnancov presahuje 3 % celkového počtu zamestnancov v EÚ, musia odoslať rýchle odhady najneskôr do 45 dní od skončenia štvrťroka (T+45).

Členské štáty musia poskytovať počet voľných aj obsadených pracovných miest za všetky podnikateľské jednotky a za každú sekciu klasifikácie ekonomických činností NACE Revision 2 (NACE Rev. 2). Pokiaľ ide o malé podniky (vymedzené ako jednotky s menej ako 10 zamestnancami) a sekcie O až S klasifikácie NACE Rev. 2 (v ktorých sú hlavnými činnosťami činnosti v oblasti verejnej správy, zdravotníckych služieb a vzdelávania), v nariadení o štatistike o voľných pracovných miestach sa stanovuje, že všetky členské štáty, ktoré majú ťažkosti s poskytovaním údajov, by mali viesť štúdie uskutočniteľnosti.

Hoci tieto štúdie uskutočniteľnosti umožnili niektorým členským štátom dosiahnuť úplné pokrytie ekonomiky, doteraz to tak nie je v prípade štyroch z nich (Dánsko, Francúzsko, Taliansko a Malta), ktorých údaje nie sú úplne porovnateľné s údajmi zvyšku EÚ. Vo Francúzsku a v Taliansku sú do zisťovaní zahrnuté iba podnikateľské jednotky s 10 alebo viac zamestnancami, pričom verejné inštitúcie nespadajú pod verejnú správu, vzdelávanie ani zdravotníctvo (NACE Rev. 2, sekcie O, P a Q). Na Malte sú do zisťovaní zahrnuté iba jednotky s 10 alebo viac zamestnancami. Dánsko zahŕňa iba jednotky v rámci podnikovej ekonomiky (NACE Rev. 2, sekcie B – N).

2.Celkový pokrok dosiahnutý od poslednej správy

Od prijatia poslednej správy v roku 2016 nenastali žiadne legislatívne zmeny.

Pokiaľ ide o proces tvorby, v reťazci tvorby štatistiky o voľných pracovných miestach sa vykonalo niekoľko zlepšení, ako sa podrobne uvádza v nasledujúcich odsekoch.

2.1. Štandardy SDMX pre zber údajov

Štatistiku o voľných pracovných miestach zasielali všetky členské štáty v štruktúre SDMX (výmena štatistických údajov a metaúdajov) a prostredníctvom medzinárodne dohodnutých číselníkov (k dispozícii na internete prostredníctvom špecializovaného registra). Rovnaké kódovanie sa použilo v databáze štatistiky o voľných pracovných miestach Eurostatu a na prenos štatistiky EÚ o voľných pracovných miestach do Európskej centrálnej banky.